Document ID: 32014R0076

PROVEDBENA UREDBA KOMISIJE (EU) br. 76/2014
оd 28. siječnja 2014.
o izmjeni Uredbe (EZ) br. 684/2009 u pogledu podataka koje je potrebno podnijeti u okviru računalne obrade postupaka za kretanje trošarinske robe u sustavu odgode plaćanja trošarine
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2008/118/EZ od 16. prosinca 2008. o općem sustavu trošarina i o stavljanju izvan snage Direktive Vijeća 92/12/EEZ (1), a posebno njezin članak 29. stavak 1.,
budući da:
(1)
Kako bi se poboljšala korelacija između informacija u pogledu kretanja trošarinske robe u posjedu tijela nadležnog za trošarinu i informacija o uvezenoj trošarinskoj robi u posjedu tijela nadležnog za ispunjenje uvoznih formalnosti, ako se trošarinska roba kreće od mjesta uvoza u sustavu odgode plaćanja trošarine, pošiljatelj mora navesti šifru carinskog ureda nadležnog za ispunjenje uvoznih formalnosti u pogledu trošarinske robe koja se kreće u sustavu odgode plaćanja trošarine.
(2)
U cilju sprječavanja zloupotrebe pogodnosti isporuke trošarinske robe u prostorije koje nisu navedene u registru iz članka 19. Uredbe Vijeća (EU) br. 389/2012 (2), pri navođenju mjesta isporuke u nacrtu elektroničkog trošarinskog dokumenta, nacrtu poruke o promjeni odredišta i u nacrtu poruke o razdvajanju pošiljke pošiljatelj smije unijeti adrese koje se razlikuju od onih iz navedenog registra samo ako registrirani primatelj ima odobrenje za direktnu isporuku ili postoji više mjesta isporuke koja su poznata državama članicama nadležnima za odobrenje registriranog primatelja.
(3)
Kako bi nadležna tijela države članice otpreme mogla izvršiti svoje zadaće u skladu s člankom 21. stavkom 5. Direktive 2008/118/EZ kada se trošarinska roba kreće u sustavu odgode plaćanja trošarine s namjerom napuštanja područja Unije, pošiljatelj u nacrtu elektroničkog trošarinskog dokumenta treba navesti šifru carinskog ureda izvoza.
(4)
Popis šifri načina prijevoza iz Priloga II. Uredbi Komisije (EZ) br. 684/2009 (3) uključuje šifru za druge načine prijevoza osim onih posebno navedenih u tom popisu. Kako bi se potpuno utvrdio način prijevoza koji se koristi pri upotrebi navedene šifre, potrebno je dodati tekstualni opis predmetnog načina prijevoza.
(5)
U skladu s člankom 22. Direktive 2008/118/EZ, nadležna tijela države članice otpreme mogu ovlastiti pošiljatelja da ne navede podatke o primatelju ako je odredište nepoznato u trenutku podnošenja nacrta elektroničkog trošarinskog dokumenta. Stoga se uvjet iz Priloga I. Uredbi (EZ) br. 684/2009 o identifikaciji novog primatelja kretanja ne bi trebao primjenjivati ako odredište nije poznato u trenutku razdvajanja pošiljke.
(6)
Člankom 18. stavkom 4. točkom (b) Direktive 2008/118/EZ državi članici otpreme omogućuje se odstupanje od obveze polaganja jamstva za kretanje energenata koji se u sustavu odgode plaćanja trošarine kreću pomorskim putem ili fiksnim cjevovodom, ako su s time suglasne ostale uključene države članice. Stoga je potrebno uključiti šifru davatelja jamstva u kojoj se navodi da nije položeno jamstvo.
(7)
Struktura šifre trošarinskog proizvoda u podatkovnoj skupini „e-TD stavke” u tablici 1. Priloga I. Uredbi (EZ) br. 684/2009 razlikuje se od strukture iste podatkovne stavke u tablici 6. tog Priloga. Ispravna je struktura utvrđena u tablici 6. i stoga bi strukturu prethodne podatkovne stavke trebalo prilagoditi kako bi se uskladila sa strukturom podatkovne stavke u tablici 6.
(8)
Struktura slijednog broja u podatkovnoj skupini „Kretanje trošarinske robe e-TD” u tablici 6. Priloga I. Uredbi (EZ) br. 684/2009 više se ne podudara s dogovorenom strukturom u zajedničkim specifikacijama sustava. Stoga bi tu podatkovnu stavku trebalo prilagoditi kako bi se uskladila sa strukturom u zajedničkim specifikacijama sustava.
(9)
Uredbu (EZ) br. 684/2009 trebalo bi stoga na odgovarajući način izmijeniti.
(10)
Kako bi se datum primjene ove Uredbe uskladio s dogovorenim datumom primjene nove faze računalnog sustava utvrđenog Odlukom br. 1152/2003/EZ Europskog parlamenta i Vijeća (4), a Komisiji i državama članicama omogućilo dovoljno vremena za dogovor kako bi bile u mogućnosti ispuniti nove obveze dokumentiranja koje proizlaze iz ove Uredbe, ona bi se trebala primjenjivati od 13. veljače 2014.
(11)
Mjere predviđene u ovoj Uredbi u skladu su s mišljenjem Odbora za trošarine,
DONIJELA JE OVU UREDBU:
Članak 1.
Uredba (EZ) br. 684/2009 mijenja se kako slijedi:
(1)
Prilog I. mijenja se u skladu s Prilogom I. ovoj Uredbi.
(2)
Prilog II. mijenja se u skladu s Prilogom II. ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske Unije.
Ova se Uredba primjenjuje od 13. veljače 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. siječnja 2014.

Labels: 3
10
12
2